Komission päätös,
tehty 19 päivänä heinäkuuta 2001,
ekologisista arviointiperusteista yhteisön ympäristömerkin myöntämiseksi maaleille ja lakoille tehdyn komission päätöksen 1999/10/EY voimassaoloajan jatkamisesta
(tiedoksiannettu numerolla K(2001) 2207)
(ETA:n kannalta merkityksellinen teksti)
(2001/608/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tarkistetusta yhteisön ympäristömerkin myöntämisjärjestelmästä 17 päivänä heinäkuuta 2000 annetun Euroopan parlamentin ja neuvoston asetuksen (EY) N:o 1980/2000(1) ja erityisesti sen 4 ja 6 artiklan,
sekä katsoo seuraavaa:
(1) Asetuksessa (EY) N:o 1980/2000 säädetään ympäristömerkin myöntämisestä tuotteelle, jolla on ominaisuuksia, joiden ansiosta se voi vaikuttaa merkittävästi keskeisten ympäristönäkökohtien parantamiseen.
(2) Asetuksen (EY) N:o 1980/2000 4 artiklan mukaan erityiset ympäristömerkin myöntämisperusteet vahvistetaan tuoteryhmittäin ja ympäristömerkin myöntämisperusteet ja niihin liittyvät arviointi- ja todentamisvaatimukset tarkistetaan hyvissä ajoin ennen kullekin tuoteryhmälle vahvistetun myöntämisperusteiden voimassaoloajan päättymistä, ja tämän perusteella tehdään ehdotus niiden voimassaoloajan jatkamisesta, kumoamisesta tai tarkistamisesta.
(3) Komissio vahvisti päätöksellä 1999/10/EY(2) ekologiset arviointiperusteet yhteisön ympäristömerkin myöntämiseksi maaleille ja lakoille, ja kyseisen päätöksen 3 artiklan mukaisesti arviointiperusteiden voimassaoloaika päättyy 31 päivänä joulukuuta 2001.
(4) Tarkistuksen perusteella katsotaan, että kyseisen tuoteryhmän määritelmän ja tuoteryhmää koskevien arviointiperusteiden voimassaoloaikaa on aiheellista pidentää kahdeksallatoista kuukaudella niitä muuttamatta, erityisesti jotta yritykset, joille on myönnetty ympäristömerkki, voivat jatkaa ympäristömerkin käyttöä ainakin niin kauan, kunnes päätöstä 1999/10/EY katsotaan olevan tarpeellista muuttaa.
(5) Päätöksen 1999/10/EY 3 artiklassa vahvistettua voimassaoloaikaa olisi siis jatkettava.
(6) Tässä päätöksessä säädetyt toimenpiteet ovat asetuksen (EY) N:o 1980/2000 17 artiklalla perustetun komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Päätöksen 1999/10/EY 3 artiklassa tuoteryhmälle, jonka hallinnollinen tunnusnumero on 007, vahvistettujen tuoteryhmän määritelmän ja tuoteryhmää koskevien arviointiperusteiden voimassaoloaikaa jatketaan 30 päivään kesäkuuta 2003.
2 artikla
Tämä päätös on osoitettu kaikille jäsenvaltioille.
Tehty Brysselissä 19 päivänä heinäkuuta 2001.